《次韵俞祖仁寒翠亭翠字韵》
宋代·李纲

爱奇走山林，蜡屐穷幽閟。萧然岩壑趣，乃在经行内。

缅怀谪仙人，名湖自张谓。至今郎官湖，邈与岘山对。

我游古兰若，殿阁烟霞外。眷兹道傍亭，胜境久翳昩。

洗开松竹林，寒色霭苍翠。戏题榜间名，笔墨聊自恣。

时方春雨馀，涧水正横溃。泉声落亭前，散作珠点碎。

景物岂殊昔，因之不遐弃。佳哉二三子，诗酒作文会。

留连不忍去，吟哦薄昏晦。我咏诗中言，端有亭上味。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。